  Константин Вознесенских Анжелика Тихонова корреспондент Удмуртиысь куинь эмъюртъёсын коронавирусэн висисьёс понна ватсаса койкаос дасяло. Со сярысь 21-тӥ толшоре журналистъёслы элькунысь тазалыкез утёнъя министрлэн воштӥсез Марина Петренко ивортӥз. Удмуртарняысен Можгаысь ёрос эмъюртын коронавирусэн висисьёслы интыослэсь лыдзэс 100-озь вуттӥзы. 23-тӥ толшорысен Ижкарысь Паласькись висёнъёсъя элькун эмъюртэ ковидэн черламъёсты гинэ басьтыны кутскозы. Нош 24-тӥ толшорысен Нылпиослы элькун эмъюртын пиналъёслы ватсаса 40 интыос дасялозы. «Пиналъёслы койкаос усьтӥськом, малы ке шуоно «омикронэн» сэрен нылпиос но егитъёс пӧлын висисьёслэн лыдзы йылэ. Пиналъёсты, кулэ луиз ке, Ижкаре вуттылозы. Пиналъёс пӧлын висисьёс трос луизы ке, ёросъёсын но кӧня ке койкаос усьтозы» Марина Петренко, Удмуртиысь тазалыкез утёнъя министрлэн воштӥсез Пусъём, али Удмуртиын коронавирусэн висисьёслы чаклам 30 процентэз койкаос бушесь. Тодэ вайытом, элькунын та дыре коронавирусэн черламъёслэн лыдзы нуналлы быдэ йылэ но йылэ. Берло нуналскын 326 адямилэсь лек черзэ шедьтӥзы. Со сяна, берло дыре висьыны кутскемъёс пӧлысь 15-езлэсь «омикрон» штаммзэс шараязы. Тегъёс: Удмуртия Тазалык коронавирус  